Directoratul Național de Securitate Cibernetică avertizează că escrocii au găsit o nouă metodă prin care încearcă să le fure banii din conturi oamenilor neatenți. Este vorba de "spoofing" și înseamnă mascarea identității.
Infractorii ne pot face să credem că suntem sunați de banca la care avem cont, de poliție sau chiar de un număr pe care îl avem în agendă.
"Dacă numărul de telefon este salvat în agenda victimei cu un nume va fi afișat acel nume. Nu îmi apare doar numărul de telefon, ci mai departe telefonul mobil interpretează informația afișând ceea ce ar trebui să afișeze pe baza numărului de telefon", explică Cristian Iosub, specialist securitate cibernetică pentru Știrile PRO TV.
Această modalitate de mascare a identității se numește spoofing și nu poate fi combătută în acest moment în niciun fel. "Este un atac care se folosește sută la sută de ceea ce noi numim inginerie socială. Cineva te apelează și te convinge oferindu-ți un scenariu la telefon ca să oferi anumite date", spune Mihai Rotariu, reprezentant DNSC.
Infractorii pot folosi alături de spoofing și inteligența artificială, care poate modifica vocea apelantului. "Se poate și acum clona vocea umană, poți să suni ca atacator, poți să suni o victimă pretinzând că ești mama ei, de exemplu, cu vocea mamei ei și la capătul celălalt să fie un bărbat", explică Cristian Iosub.